Ammattiliiton pomon kuukausipalkkaan yli 5000 euron korotus – ”Päätimme vähän nostaa”

Teollisuusliitto korotti roimasti johtajiensa palkkoja. Puheenjohtaja Riku Aallon palkka nousi yli 50 prosenttia.

Teollisuusliitto korotti tuntuvasti viime syyskuussa puheenjohtajansa Riku Aallon ja 1. varapuheenjohtajansa Turja Lehtosen kuukausipalkkoja.

Teollisuusliiton (aiemmin Metalliliitto) valtuuston puheenjohtaja Jyrki Levonen kertoo Ilta-Sanomille, että Aallon palkka nostettiin 14 900 euroon reilusta 9 000 eurosta, eli yli 50 prosenttia.

Lehtosen palkkaa nostettiin noin 7 000 eurosta 9 900 euroon.

Päätöksen palkkojen nostamisesta teki Teollisuusliiton liittohallitus.

Myös Turja Lehtonen sai roiman korotuksen.­

Puuliitto, Teollisuusalojen ammattiliitto TEAM ja Metalliliitto yhdistyvät yli 220 000 jäsenen suurliitoksi vuoden 2018 alusta lukien. Fuusiosta päätettiin viime toukokuussa.

– Toukokuussa perustettiin iso Teollisuusliitto, joka on aika vaikutusvaltainen liitto. Kun tehtiin työehtosopimus, lähes kaikki seuraavat Teollisuusliiton linjaa, Levonen sanoi.

Levosen mukaan Teollisuusliiton johtajien palkkoja verrattiin muihin liittojohtajiin SAK:ssa, STTK:ssa ja Akavassa sekä keskusjärjestöjen puheenjohtajiin.

– Meidän puheenjohtajien palkat olivat alle keskiarvon. Tästä syystä päätimme vähän nostaa niitä. Puheenjohtajilla on iso vastuu, kun on iso työnantajavastuu ja taloudellisella puolellakin on kyse isoista asioista.

Levonen muistuttaa myös, että liiton puheenjohtajat ovat liiton kasvoja ulospäin.

– Se on raskasta henkisesti ja siinä ollaan koko ajan julkisuudessa.

Teollisuusliitto ja Teknologiateollisuus saivat sovittua viime kuun lopussa, että työehtosopimuksessa korotetaan palkkoja ensi vuonna 1,6 prosenttia ja vuonna 2019 saman verran eli yhteensä keskimäärin 3,2 prosenttia. 1,6 prosentin korotuksella ostovoima paranee hivenen ensi vuonna, jos ennuste 1,3 prosentin inflaatiosta toteutuu.

Teollisuusliiton valtuusto hyväksyi sopimuksen, mutta sen piiristä nousi myös kritiikkiä.

– En voi olla mitenkään tyytyväinen sopimustulokseen. Tuli mahalasku. Nyt olisi ollut meidän vuoro palkankorotuksiin, valtuuston jäsen Markus Haataja Pirkanmaalta sanoi.

Teollisuusliiton puheenjohtaja Aallon verotettavat ansiotulot olivat vuonna 2016 vajaat 206 000 euroa.

Luottamustehtävät yhtiöiden hallituksissa toivat Aallolle tuntuvia sivutuloja viime vuonna. Ilta-Sanomat selvitti viime kuussa, että Aalto sai 2016 korvauksena hallitustyöstä palkkioita aiemmin VVO-yhtymänä tunnetusta asuntosijoitusfirma Kojamosta, VR-yhtymästä ja Varmasta yhteensä noin 90 000 euroa.

Lehtonen sai viime vuonna verotettavaa ansiotuloa yli 87 000 euroa ja pääomatuloa reilut 6 000 euroa.

Katso alla olevalta videolta, millä aloilla yltää parhaille tuntipalkoille.